અમરેલી નગરપાલિકા તથા અમરેલી જીલ્લા ટ્રાફિક પોલીસ દ્વારા અમરેલી શહેરમાં રોડ ઉપર રખડતા ગાયો, ભેંસો જેવા પશુઓને પકડીને પાંજરાપોળ ખાતે મોકલી આપવા ઝુંબેશ હાથ ધરવામાં આવેલ હોય આ ઝુંબેશમાં અમરેલીના જીવાપરા ગામે સોમનાથ મંદિર પાસે રહેતા 23 વર્ષીય ભાવેશભાઇ વશરામભાઇ ત્રાડ, ગોવિંદભાઇ રામભાઇ ત્રાડ, કરશનભાઇ નનુભાઇ મકવાણા સહિતનાઓ જોડાયા હતા અને તેઓએ રખડતા ઢોર પકડવાની કામગીરી કરી હતી આ વાતનું મનદુ:ખ રાખી, પાંચાભાઇ ઉર્ફે પાંચુભાઇ ભીખુભાઇ રાતડીયાએ તેમના ભરવાડ સમાજના વોટ્સએપ ગૃપમાં વોઇસ મેસેજથી ગાળો આપી હતી જેથી ભરવાડ સમાજમાં માલ-ઢોર રખડતા નહીં મુકી દેવા અને આવા રખડતા માલ-ઢોરથી ગંભીર અકસ્માતો સર્જાતા હોય તે અંગે સમાજમાં જાગૃતિ આવે અને રખડતા માલ-ઢોરને પાંજરાપોળમાં મોકલવા સહકાર આપવા માટે ગઇ 10/11/2019 ની રાત્રે અમરેલી જીવાપરામાં મચ્છુમાંની વાડીએ એક મીટીંગનું આયોજન કર્યું હતું જે મીટીંગમાં ફરિયાદી તથા આરોપી પક્ષના માણસો ભેગા થતા આરોપીઓએ મંડળી રચી લાકડી, લોખંડના પાઇપ અને છરીઓ વડે જીવલેણ હુમલો કરતા ભાવેશભાઇ વશરામભાઇ ત્રાડ તથા કરશનભાઇ નનુભાઇ ત્રાડ તથા ગોવિંદભાઇ રામભાઇ ત્રાડને ઇજા થઇ હતી જેથી તમામને સારવાર અર્થે અમરેલી હોસ્પિટલે ખસેડવામાં આવ્યા હતા જ્યાં સારવાર દરમિયાન ગોવિનભાઇનું અમરેલી હોસ્પિટલમાં મોત નીપજ્યું હતું જયારે ભત્રીજા કરશનભાઈને વધુ સારવાર અર્થે રાજકોટ સિવિલ હોસ્પિટલે ખસેડવામાં આવતા અહીં સારવાર દરમિયાન તેણે પણ દમ તોડી દેતા બનાવ ડબલ મર્ડરમાં પરિણમ્યો હતો બનાવ અંગે ભાવેશભાઇ વશરામભાઇ ત્રાડે સુરાભાઇ વાઘાભાઇ રાતડીયા સહીત 13 શખ્સો સામે હત્યા, હત્યાની કોશિષ, રાયોટીંગ સહિતની કલમો હેઠળ ગુનો નોંધ્યો હતો  બેવડી હત્યાને પગલે એસપી નિર્લિપ્ત રાય સહિતનો કાફલો ઘટનાસ્થળે અને હોસ્પિટલે દોડી ગયો હતો અને એલસીબી, એસઓજી સહિતની જુદી જુદી ટિમો બનાવી બેવડી હત્યામાં સંડોવાયેલ મુખ્ય 5 આરોપીઓ સુરા વાઘાભાઇ રાતડીયા, રામકુ વાઘાભાઇ રાતડીયા, કરશન વાઘાભાઇ રાતડીયા, જાગાભાઇ ઉર્ફે ગુણાભાઇ ભગુભાઇ રાતડીયા, ધર્મેન્દ્ર જાગાભાઇ ઉર્ફે ગુણાભાઇ રાતડીયાને ગણતરીની કલાકોમાં જ દબોચી લીધા હતા અને અન્ય આરોપીઓની શોધખોળ હાથ ધરી હતી આ જુથ અથડામણના બનાવમાં આરોપી હાજાભાઇ વાઘાભાઇ રાતડીયાને પણ ઇજા થઇ હોય અમરેલી સિવિલ હોસ્પિટલમાં દાખલ કરવામાં આવ્યા છે તેમની ફરિયાદ પરથી મેપાભાઇ રામભાઇ જોગસ્વા સહીત 7 આરોપીઓ સામે ગુનો નોંધી નાના આંકડિયા ગામના મેપા રામભાઇ જોગસ્વા અને સુરા કાળાભાઇ મકવાણાને ઝડપી લીધા છે બંને ગુન્હાની તપાસ પીઆઇ વી આર ખેર ચલાવી રહ્યા છે.